АҞӘА, мшаԥы 22- Sputnik. Атуристтә сезон аламҭалаз аԥыза-министр ихаҭыԥуаҩ, аекономика аминистр Кристина Озган ажәадгала ҟалҵеит апассаџьырцәа рымҩангара аихшанҵеи аԥҟарақәеи рхылаԥшра Аԥсны ААР адыԥхьалазарц. Абри атәы аанацҳауеит Аекономика аминистрра асаит.
Аминистри араионтә автотранспорттә наплакқәа рнапхгаҩцәеи реиԥылараан ирылацәажәан автотранспорт аныҟәара аихшанҵа, иара ареспубликаҿы иҟоу АТПқәа ринтерес ишақәшәо, акурорттә сезон аан апассаџьырцәа рхыԥхьаӡара ацлара азыԥхьагәаҭаны аиҭакра алыршара уҳәа азҵаарақәа.
Аилацәажәара иалахәыз зегьы иазгәарҭеит 2009 шықәсазы ишьақәыргылаз аграфик шыманшәалоу иара ишықәныҟәалатәу. Уадаҩраны иҟоу апрактикаҿы иара ианацәхьаҵуоуп.
Аԥыза-министр ихаҭыԥуаҩ илҳәеит "АТП мацарак атрасса аҭара иашам, зегь ринтересқәа азыԥхьагәаҭазароуп" ҳәа.
"Ауаа рныҟәгара азин змам ари аусхк рнапы аларкыр ҟалом, аусурагьы азин рымам абри аганахь ала", - лҳәеит лара.
АТПқәа рнапхгаҩцәа рнапы ианҵан апассаџьырцәа ршәарҭадареи рырманшәалареи азхьаԥшра ӷәӷәа арҭаларц.
"Ауаа ныҟәызго зегь рыла еиқәшәазароуп: амҩатә бӷьыц, амедицинатә шәҟәы, атехникатә гәаҭара акт, алицензиа", - лҳәеит Озган.
Аекономика аминистр АТПқәа рнапхгаҩцәа ргәы рҽанылҵеит хара имгакәа Ԥсоу иҟоу автоаангыларҭа аҭагылазаашьа агәаҭара лгәы ишҭо азы.
"Атәыла иаҭаауа асасцәа ари раԥхьа ирбо ҭыԥуп. Уа зегьы еиқәышәшәа иҟазароуп", - азгәалҭеит лара.
Озган атранспорт усзуҩцәа иралҳәеит атранспорттә хархәагақәа ргыларҭақәа ирхылаԥшырц, изықәныҟәо асхемеи иҟаҵәҟьои еиҿдырԥшырц.